Direktionen i MAN Diesel & Turbo SE har netop godkendt en investering i en udvidelse af værkstedsfaciliteterne samt opførelsen af et nyt PrimeServ akademi i forlængelse af de allerede eksisterende bygninger på havnen i Frederikshavn. Udvidelsen af værkstederne sker som følge af, at en række delmontage-opgaver er blevet flyttet til servicecentret i forbindelse med nedlukningen af flere værkstedsområder på fabrikken på Niels Juels Vej, samt at direktionen planlægger at øge aktiviteterne indenfor propeller. Den samlede investeringsramme for bygninger, udstyr osv. er på godt 12 millioner kroner. I en pressemeddelelse skriver direktionen i MAN Diesel & Turbo SE, at direktionen med investeringen også ønsker at vise, at de stadig regner med Frederikshavn som en vigtig del af firmaet - også i fremtiden. Det er planen, at værkstedsudvidelsen og det nye PrimeServ Akademi skal stå færdige i 2011.

Opsummering:
MAN Diesel & Turbo investerer 12 millioner kroner i et nyt værksted på havnen i Frederikshavn og opfører et nyt PrimeServ Akademi.